ועדת הכלכלה, כנסת 18, פרוטוקול מספר 735, 2012-02-06 10:00

ישראל אייכלר: בוקר טוב.

ישראל אייכלר: אנחנו פותחים את ישיבת ועדת הכלכלה בי"ג בשבט תשע"ב, במספרם – 6 בפברואר 2012.

ישראל אייכלר: הנושא הוא הצעה לסדר היום (דיון מהיר) של הרב חבר הכנסת אורי מקלב על שבת שנייה ברציפות, שכונות בירושלים מנותקות מהחשמל.

ישראל אייכלר: אנחנו נפתח את הדיון בשתי נקודות שעומדות ברקע כל הבעיות של החשמל בירושלים בפרט ובארץ בכלל.

ישראל אייכלר: האחת היא שאין מספיק דירות בארץ הזאת, ואיך שדברים קשורים בדברים כולם זועקים, למה נותנים לאנשים אפשרות להגיע לדירה ואף אחד לא זועק למה לא נותנים לאנשים להגיע לדירה, וזה גורם לאנשים להצטופף על אותן תשתיות במשך שנים במצוקת דיור איומה.

ישראל אייכלר: הדבר השני הוא שכאשר רצו לעשות אוטומציה בחברת חשמל וחברת חשמל שיתפה פעולה מאוד יפה עם העניין הזה, וזה כבר התגבש לידי הצעת חוק, התחילו כל מיני כוחות אנטי דתיים לחשוש שמא השבת תצא נשכרת מזה שהחשמל יהיה יותר אוטומטי ויותר משוכלל, ויצאו בהפגנות נגד שר התשתיות בתוך ביתו, ממש טרור פוליטי עד שהוא נסוג בו מהרעיון הזה שיכול היה לעזור הרבה לכל מערכת החשמל.

ישראל אייכלר: אם שני הדברים האלה יתוקנו אני מניח שתקלות כאלה לא תקרינה.

ישראל אייכלר: אבל אנחנו מדברים בהווה.

ישראל אייכלר: בהווה אין מספיק דירות בארץ הזאת, מצוקת דיור איומה בירושלים, ואין אוטומציה מספקת בחברת החשמל שהייתה יכולה לפתור הרבה בעיות.

ישראל אייכלר: אז במצב הזה קורה לא פעם אחת שכשיש איזשהו מתח – אם חם מדי או קר מדי – אנחנו מקבלים הוראות בכלי התקשורת, תיזהרו משימוש יתר בחשמל כי אין מספיק חשמל – דבר שלא צריך לקרות במדינה כל כך מפותחת ובחברה כל כך משוכללת כמו חברת החשמל.

ישראל אייכלר: אני נותן את רשות הדיבור לחבר הכנסת, הרב אורי מקלב שיספר לנו על מה הדיון היום.

אורי מקלב: תודה רבה לך, אדוני היושב ראש, גם על דברי הרקע שפתחת בהם.

אורי מקלב: אמנם כן, אני לפני שבועיים ביקשתי מנשיאות הכנסת לאשר דיון מהיר בנושא הפסקות החשמל בסופי שבוע בירושלים.

אורי מקלב: אתה יודע, הצעות מהירות זה סיכון, זה ריזיקה.

אורי מקלב: לפעמים עד שדנים בהצעות מהירות לסדר היום זה יכול להפוך לדבר לא רלוונטי.

אורי מקלב: נניח אם הייתי מבקש לדון בנושא של הסעת חיילים ביום ראשון ברכבות, יכול להיות ששבועיים אחר כך זה כבר לא רלוונטי, זה כבר הסתדר, מצאו פתרונות, אתה יכול לייתר את הדיון.

אורי מקלב: אם הייתי למשל מבקש דיון בהעלאת המחירים של המים והחשמל תמיד זה רלוונטי, תמיד זה אקטואלי.

אורי מקלב: אבל כשמדברים על כמה שבועות של הפסקות חשמל בסופי שבוע, לצערי, הדבר רלוונטי גם לשבוע זה לאחר הפסקות חשמל גם בשבוע האחרון ששכונות שלמות נשארו ללא חשמל כל השבת.

אורי מקלב: אנחנו צריכים להבין שכשאנחנו מדברים על הפסקות חשמל בסופי שבוע, זה אומר שבימי שישי מהצהריים אזורים שלמים יכולים להיות ללא חשמל.

אורי מקלב: אני פגשתי לפני כמה שבועות עובד בכיר בכנסת שגר בשכונת הר-נוף בירושלים – פגשתי אותו בשכונת רמות, שכונת קצה אחרת.

אורי מקלב: שאלתי אותו, מה אתה עושה בשכונתנו ביום שישי אחר הצהריים, הוא אמר לי, יש לי כאן מגשים של חלות שאשתי הכינה כדי לאפות לשבת ובעוד הבצק בין ידיה נפסק החשמל.

אורי מקלב: חיכו וחיכו וחיכו וכשלא ידעו מתי החשמל יתוקן נסעו לגיסו ולגיסתו בשכונת רמות כדי לאפות את החלות והביאו גם את הילדים להתרחץ.

אורי מקלב: זה מה שהם עברו.

אורי מקלב: זאת הייתה דוגמה של שכונה שלמה ללא חשמל.

אורי מקלב: היו עוד שכונות בירושלים.

אורי מקלב: מדובר באלפי אנשים שנשארו ביום שישי בלי שהצליחו להכין את השבת כראוי.

אורי מקלב: אלפי משפחות שנשארו במשך כל השבת, ולפעמים חלק מהשבת ללא תאורה, ללא אוכל חם וללא חימום.

אורי מקלב: אלפי משפחות, זקנים, מבוגרים, עקרות בית נשארו ללא אפשרות לבשל, וילדים קטנים ותינוקות בני כמה ימים נשארו ללא חימום בבתים שלהם.

אורי מקלב: מיותר להגיד שהיום רוב הצריכה שלנו והשימוש שלנו נעשה בחשמל, בין אם זה חימום במזגן או בתנורים כאלה ואחרים שגם אם זה עובד על סולר או על גז המכשיר עובד על חשמל.

אורי מקלב: כמובן, גם הבישולים וכמובן התאורה.

אורי מקלב: הדבר הזה גורם לסבל גדול מאוד.

אורי מקלב: מיותר להגיד מה המשמעות כשאין חשמל בבית כשההפסקה נמשכת לאורך 24 שעות, ובערב שבת מספיק שזה יהיה 6-5 שעות.

אורי מקלב: גם בשבת האחרונה החשמל הופסק בליל שבת בשכונת בית-ישראל - -

ישראל אייכלר: בשבת הזאת?

אורי מקלב: בשבת הזאת – בבתי ההונגרים, מאה שערים ועוד – אנשים נשארו ללא חשמל.

אורי מקלב: אנחנו כרגיל אוהבים לבוא בטענות גם לחברה שאחראית על דברים כאלה – נניח הייתה הפסקת מים או אי אספקת סולר או גז.

אורי מקלב: במקרה הזה אני רוצה לציין לטובה את היחס שיש לחברת חשמל.

אורי מקלב: לאזרחים יש עם מי לדבר; מקבלים בתקליט את צפי הזמן של התיקון.

אורי מקלב: אתה גם יכול להגיע למנהלים.

אורי מקלב: אני יודע באופן אישי שאני גם יכול להגיע למנהל מחוז חברת חשמל שנמצא פה, מר איציק עבודי, בכל עת ובכל שעה.

אורי מקלב: זה בשונה לפעמים ממקרים אחרים שאתה לא רואה פתאום את המנהלים – אף אחד לא בשטח, לא לוקח אחריות ומעדכן.

אורי מקלב: אבל במבחן התוצאה לא לאל ידו לסדר את זה, ואנחנו יודעים בסופו של דבר במבחן התוצאה שלאנשים אין חשמל, סובלים מהפסקות חשמל תכופות, אבל במקרים שזה קורה בסופי שבוע זה הרבה יותר חמור, וגם אז האפשרות לתקן את זה היא, כמובן, פחותה יותר או בכלל לא ניתנת ליישום.

אורי מקלב: כפי שפתחת בדברי הפתיחה, בוודאי יגידו שיש עומס על תשתיות, יש יותר יחידות דיור שמתוספות בשכונות מסוימות, הבייסמנטים הופכים לדירות מגורים, לפעמים גם מחסנים נהפכים לדירות מגורים, ויש עומס.

אורי מקלב: זאת לא תשובה לאזרחים.

אורי מקלב: אזרחים שנמצאים, גם אם יש גידול ויש תוספת של 10% במקומות האלה, האזרחים הקטנים משלמים לא מעט על חשמל, והם רוצים לקבל את השירות המינימלי הזה ולא להיות צפויים להפסקות חשמל חוזרות ונשנות.

אורי מקלב: אין להם ביטחון.

אורי מקלב: באזורים שלמים בירושלים אין ביטחון צרכני לתושבים.

אורי מקלב: התושבים נכנסים לערב שבת ולימי שישי, כולל לתקופות ארוכות – זה גם היה במסחר באזורים שלמים בירושלים.

אורי מקלב: אתה יכול להכין לך מקררים שלמים עם אוכל לאנשים שרוצים לקנות, והמקררים מפסיקים לפעול, והאוכל מתקלקל.

אורי מקלב: אלה לא דברים שלא היו, אלה דברים שקורים.

אורי מקלב: זאת לא תשובה.

אורי מקלב: שנית גם אנשים שצורכים וגם אם צורכים גרים – כולם משלמים על החשמל.

אורי מקלב: גם אם מישהו נמצא בבניין ללא טופס 4 ומשתמש בחשמל, אז בסופו של דבר מחר יש טופס 4, ומחר צריך את כוח החשמל הזה.

אורי מקלב: לכן מעבר ליחס ולטיפול הנאות שחברת החשמל נותנת זה לא פותר את הבעיה.

אורי מקלב: לאף אחד מהאנשים אין תשובה – אין תשובה לאנשים שנשארים שבת שלמה, 24 שעות ויותר – בבית ישראל, למשל, הפסקת החמשל קרתה ב-12:00 בלילה, וחיבור החשמל היה אולי ב-22:00 במוצאי שבת.

אורי מקלב: אין תשובה לאנשים שכל מה שהיה להם זה נר נשמה אחד בכל הבית.

אורי מקלב: לעבור שבתות בשלוש מעלות, כמו שהיה לפני ארבעה שבועות – אנשים חולים, ילדים בני יומם – זה דבר שאנחנו צריכים להעלות לסדר היום.

אורי מקלב: זה לא יכול לעבור ככה לסדר היום בלי שיש לנו תשובות מקצועיות ומספקות.

ישראל אייכלר: אני רוצה לציין, הרב אורי, שבאירופה יש עכשיו גל קור כזה שאם בארץ הזאת, במצב של שלוש מעלות פלוס, אנחנו מגיעים לקריסות חשמל, אני מתאר לעצמי מה היה קורה אם היה פה מזג אוויר כמו באוקראינה ובאירופה.

ישראל אייכלר: בימים האלה מתו מאות אנשים מקור, ואני לא רוצה להעלות על דל שפתיי מה היה יכול לקרות פה בארץ, לפי התוצאה הזאת.

ישראל אייכלר: אנחנו נבקש את תגובת האנשים הנוגעים בדבר.

ישראל אייכלר: מי רוצה לדבר ראשון?

ישראל אייכלר: מר יצחק עבודי, מנהל מחוז ירושלים, זכות דיבור ראשונה.

יצחק עבודי: בוקר טוב לכולם.

יצחק עבודי: בהגדרה של "שבת שנייה ברציפות ללא חשמל בשכונות החרדיות", יכול להיות שזה נכון, אבל אנחנו גם מדברים לא תמיד על אותן שכונות ולא תמיד על אותם אזורים.

יצחק עבודי: אני גם תכף אתייחס למה שאנחנו יודעים ולמה שאנחנו לא יודעים כחברת חשמל בנושא הפסקות חשמל.

יצחק עבודי: הבעיה המרכזית שלנו היא איך מערכת החלוקה שלנו בשכונות בנויה.

יצחק עבודי: כשאנחנו בונים את האספקה לשכונות אנחנו בונים את מערכת החלוקה על בסיס מספר יחידות דיור וגודלי החיבור בכל שכונה.

יצחק עבודי: זה הבסיס שלנו לבנייה של מערכת החשמל באותה שכונה, ועל הבסיס הזה אנחנו מקימים לעצמנו את מערכת ההשנאה – זה כל השנאים שיש לנו בשכונות.

יצחק עבודי: זה הבסיס הראשוני מבחינתנו לחיבור הלקוחות בשכונות בכלל וגם בשכונות החרדיות.

יצחק עבודי: אין לנו בדרך כלל שום מידע, אלא אם כן בסיורים שלנו אנחנו מגלים – מידע על הסילוף של הנתיכים, תוספות של חיבורים כאלה ואחרים, שהם בעצם דברים שמוסיפים לנו תוספת מאוד רצינית על מערכת ההשנאה שלנו וגורמים לנו לתקלות.

יצחק עבודי: אם אני מתייחס למה שאתה אמרת בפתיח, אתה התייחסת לכך שאין מספיק יחידות דיור.

יצחק עבודי: אנחנו עדים בשנים האחרונות בשכונות החרדיות במיוחד, להתפתחות מאוד גדולה של המון מסחר, אבל בנוסף יש דבר מאוד מרכזי שם – הנושא של תוספות יחידות דיור.

יצחק עבודי: לא סוד שכל מחסן, כל מקלט, כל חנייה וכל מרפסת הופכת ליחידת דיור.

ישראל אייכלר: וכל גג.

יצחק עבודי: וכל גג.

יצחק עבודי: ביחידת דיור של 5-4 חדרים עושים פיצול והופכים אותם למספר יחידות דיור.

יצחק עבודי: כל הדברים האלה גם יחד גורמים באופן טבעי לעומס על מערכת החשמל, ומבחינת חברת החשמל אנחנו לא תמיד למה שנעשה.

ישראל אייכלר: למה שלא תיקח בחשבון את מה שאתה אומר?

יצחק עבודי: רק רגע.

יצחק עבודי: בנוסף יש לנו בעיה מאוד מרכזית, במיוחד בשכונות החרדיות, בנושא של ימי שישי.

יצחק עבודי: בימי שישי, האוכלוסייה החרדית בשעות השיא אחר הצהריים לפני כניסת שבת – מדובר פה על העמסה של כל מכשירי החשמל בו זמנית.

יצחק עבודי: זה אומר שמפעילים את המזגנים, את התנורים, את הבוילר, את המדיח וכל מה שרלוונטי בסיפור הזה - -

ישראל אייכלר: גם את מכונת הכביסה.

יצחק עבודי: גם את מכונת הכביסה.

יצחק עבודי: הכול גורם לעומסים מאוד גדולים בערב שבת על מערכת החשמל.

יצחק עבודי: הדברים האלה כולם יחד - -

אורי מקלב: זה מנהג חדש של עם ישראל?

יצחק עבודי: לא, לא, לא.

ישראל אייכלר: אז אתם צריכים להיות ערוכים, זה מה ששאלתי קודם.

ישראל אייכלר: כשהרב אורי דיבר זה היה בסדר, רק תנו לי להגיד, אני אענה על הכול.

ישראל אייכלר: מה שאני לא אענה אפשר יהיה לשאול.

ישראל אייכלר: מאחר שהמערכת שלנו בנויה לאיקס יחידות דיור, ומאחר שבשכונות האלה מוסיפים או מסלפים את הנתיכים – לקוח מזמין חיבור 1X25, בפועל אותו לקוח או החשמלאי מסלף את הנתיכים שלנו.

ישראל אייכלר: ברגע שהוא מסלף את הנתיכים שלנו זה גורם לנו לעומס באותו אזור.

ישראל אייכלר: העומסים באותו אזור גורמים לשרפה של הנתיכים הראשיים באותה שכונה, הנתיכים הראשיים נשרפים, וזה גורם להפסקות חשמל.

ישראל אייכלר: מה זה "סילוף נתיכים"?

יצחק עבודי: לדירה שלך יש גודל חיבור.

יצחק עבודי: אתה יכול להזמין גודל חיבור 1X25 או 1X40, 3x25 או 3X40.

יצחק עבודי: ישנם לקוחות שעושים את הפיצול של היחידות או שמספקים מהדירה לעוד דירה למטה או לעוד מקלט או לעוד מרפסת סגורה או לכל דבר אחר חשמל.

יצחק עבודי: הם לא מגיעים לחברת החשמל לשנות את גודל החיבור, הם מסלפים את הנתיך, שמים נתיך גדול יותר, והבסיס הזה מהווה הגדלת חיבור.

יצחק עבודי: אני לא רוצה להיכנס לנושא של "חוקי", "לא חוקי", אבל יש פה הגדלת חיבור שמבוצעת בפועל, וזה גורם לעומסים.

יצחק עבודי: אנחנו לא ערוכים לכל העומסים באותו אזור, והעומסים האלה גורמים לנו להפסקות חשמל בנתיכים הראשיים של חברת החשמל.

יצחק עבודי: כשזה קורה ביום רגיל – אין עם זה בעיה, כי באותו רגע הצוותים שלנו מגיעים מידית לשטח.

יצחק עבודי: עד שעתיים זה הגג, והרבה פעמים אנחנו עושים את זה תוך חצי שעה ותוך רבע שעה.

יצחק עבודי: הרב אורי מקלב נמצא פה, והוא יודע – אנחנו עושים את זה במידית.

יצחק עבודי: אבל כשזה קורה ביום שישי לפני כניסת שבת, והנתיכים נשרפים, הצוותים שלנו מגיעים לשטח ומתקנים את הנתיך הראשי.

יצחק עבודי: זה נתיך שנקרא 1,000 אמפר.

ישראל אייכלר: כמה זמן - - - בהר נוף?

יצחק עבודי: אנחנו מחליפים את הנתיך הראשי.

יצחק עבודי: ברגע שהחלפנו את הנתיך, דקות אחר כך, שוב הנתיך נשרף, כי המערכת שלנו לא מכירה ולא יודעת כל מה שקורה שם בפועל עם כל היחידות הנוספות.

יצחק עבודי: אנחנו מנסים בשכונות האלה להוסיף מערכת השנאה, אנחנו עושים פעילות מול העירייה להוסיף חדרי שנאים, אבל לצערנו, כל הבנייה בשכונות החרדיות היא בגובה אפס – אנחנו לא יכולים להוסיף שנאים.

יצחק עבודי: אנחנו עושים המון פעולות יחד עם הנציגים של החרדים.

יצחק עבודי: היינו בפגישה אצלי לפני כשנה, ניסינו לתת פתרונות ולחץ על העירייה לתת לנו יותר מקומות לחדרי שנאים.

יצחק עבודי: אף על פי שיש לנו שם בעיות אנחנו מנסים לתת את הפתרונות יחד עם העירייה.

יצחק עבודי: הצלחנו בשנה שעברה להוסיף עוד ועוד שנאים.

יצחק עבודי: אבל לצערי, כמה שאנחנו מוסיפים שם זה לא בדיוק עוזר, כי התופעה הולכת ומתרחבת.

יצחק עבודי: התופעה של תוספות יחידות דיור הולכת ומתרחבת וגורמות להפסקות החשמל.

יצחק עבודי: כאשר ההפסקה מתבצעת לפני כניסת השבת אנחנו מנסים לתקן אותה עדיין לפני כניסת השבת.

יצחק עבודי: אבל יש מצבים שההפסקה היא ממש בכנסיה לשבת, והלקוחות לא מדווחים על ההפסקה.

אורי מקלב: למעשה, שיא הביקוש זה ביום שישי?

יצחק עבודי: לנו, למשל, לא היה ידוע ב-13 בחודש שהשארנו לקוחות ללא חשמל, כי אף לקוח לא התקשר אלינו אחרי כניסת השבת להודיע לנו שאין חשמל בשכונות.

יצחק עבודי: אף לקוח לא התקשר.

אורי מקלב: אבל 5-4 שעות לא היה - - -

יצחק עבודי: נכון, אבל אנחנו תיקנו את כל התקלות שהיו.

יצחק עבודי: 13 צוותים היו בתוך השכונות החרדיות, וטיפלו אך ורק בשכונות החרדיות, ותיקנו את הכול.

יצחק עבודי: בפועל נשארו שם, כנראה, לקוחות לא מחוברים, אבל אנחנו כחברת חשמל לא היינו מודעים לזה כי אף אחד לא מתקשר אלינו.

יצחק עבודי: בשבת השנייה היה מזג אוויר הרבה יותר טוב.

יצחק עבודי: הייתה לנו תקלה אחת בשכונות החרדיות – זה נכון – ברחוב בן-ציון ידלר.

יצחק עבודי: הייתה לנו שם תקלה של בניין של 35-30 דירות.

יצחק עבודי: אנחנו הגענו למקום עם הכלים שלנו כדי לעבוד.

יצחק עבודי: הרב של האזור סירב בתוקף לתת לנו לעבוד באזור.

יצחק עבודי: בפועל היינו צריכים לצאת מהמקום, להשאיר אותו ללא חשמל.

יצחק עבודי: דרך אגב, אנחנו לא מוכנים להשאיר לקוחות ללא חשמל, כי מבחינתנו זה פיקוח נפש.

יצחק עבודי: אנחנו מדברים פה על פיקוח נפש, וזה לא לשיקול דעת לא של רב ולא של שום בן אדם באותו אזור לא לאפשר לנו להיכנס.

יצחק עבודי: אבל לצערנו, זה מה שקורה – לא נותנים לנו להיכנס לשכונות.

ישראל אייכלר: אין לכם עובדים לא יהודיים?

יצחק עבודי: לא.

יצחק עבודי: זה לא קשור, דרך אגב.

יצחק עבודי: מערכת החשמל מבחינתנו היא מערכת של פיקוח נפש, ומבחינתנו אנחנו אמורים להיכנס לכל מקום ולתת פתרונות.

ישראל אייכלר: איפה זה רחוב בן ציון ידלר?

יצחק עבודי: בסנהדריה.

יצחק עבודי: דרך אגב, התברר לנו בבן ציון-ידלר, אפרופו יחידות דיור – אנחנו ידענו שיש שם בערך 30 משפחות ללא חשמל - -

אורי מקלב: הנתונים אחרים.

יצחק עבודי: הנתונים לא אחרים, הנתונים מדויקים.

יצחק עבודי: בפועל התברר לנו ביום ראשון בבוקר שבסך הכול בחברת החשמל יש 15 יחידות דיור רשומות עם טופס 4, עם חיבור רשמי.

יצחק עבודי: מתברר שיש כ-20 יחידות דיור באותו בניין שמושכות מערכת של תיילים לא חוקית מאוד לא בטיחותית – דרך אגב, מאוד לא בטיחותית.

יצחק עבודי: אנחנו מתפללים שלא יקרה שם משהו.

יצחק עבודי: מחברים שם משהו בסדר גודל של 40-30 משפחות.

יצחק עבודי: ברור שהכבל הראשי שלנו שבנוי לאיקס משפחות – נשרף.

יצחק עבודי: וזה מה שקרה.

ישראל אייכלר: אני מודה לך, מר יצחק עבודי.

אורי מקלב: אני רוצה לומר משפט אחד: קודם כול הנתונים הם הרבה אחרים.

אורי מקלב: גם כשהיה בהר-נוף במקביל היו בשכונות הצפון בירושלים, ברמת אשכול, בשכונת סנהדריה המורחבת – באזורים שלמים.

אורי מקלב: אני לא מדבר עכשיו על הפסקות חשמל נקודתיות שלבניין אחד לא היה חשמל או לשני בניינים שהיו קשורים.

אורי מקלב: אנחנו מדברים על אזור שלם, על שורה של בניינים ומבנים בצורה הרבה יותר רחבה של הפסקות חשמל.

אורי מקלב: הפסקות החשמל האלה הן גם בשבת.

אורי מקלב: עכשיו, לו יהי כדבריך – בשכונת בית ישראל הפסקת החשמל התחילה ב-24:00 בלילה בליל שבת.

אורי מקלב: הצריכה היא הכי נמוכה שיכולה להיות בליל שבת.

יצחק עבודי: איך אני צריך לדעת כחברת חשמל שבבית ישראל אין חשמל?

יצחק עבודי: אף אחד לא מתקשר אלינו.

אורי מקלב: יש שם גם כאלה שמתקשרים.

יצחק עבודי: לא, מצטער, לא היה שם שום טלפון.

אורי מקלב: לא משנה, העובדה היא שזה מה שקורה.

אורי מקלב: העובדה היא שאין ביטחון צרכני.

אורי מקלב: אנשים יכולים להשאיר תנור חימום לילד בליל שבת, והוא יכול למצוא ב-24:00 בלילה שאין לו, ואין לו כל השבת.

אורי מקלב: הואלת כבר להגיד לי עכשיו כאן שחברת חשמל לא ידעה שהייתה הפסקת חשמל - -

יצחק עבודי: ממש לא, אורי.

אורי מקלב: - - יש שם - - - מעבר לכביש, אפילו גויים גרים בצמוד לזה – מדובר על שבטי ישראל.

אורי מקלב: בשבטי ישראל יש גם כאלה - - - אבל העובדה היא שיש הפסקת חשמל.

אורי מקלב: הראייה היא שהפסקות חשמל הן לא רק בגלל שיש עומס.

אורי מקלב: אנחנו מדברים על שכונה בהר-נוף.

אורי מקלב: תוספת יחידות הדיור שיש בהר נוף לא עוברות 5% מסך כול המבנים.

אורי מקלב: זאת לא השכונה שבה גרים במקלטים, זאת לא השכונה שבה גרים במחסנים – יש שם מאות רבות של יחידות דיור, כך שלא זה מה שעושה את העניין.

אורי מקלב: אי אפשר לתלות הכל - - -

ישראל אייכלר: הרב מקלב, אתה היית חבר עירייה - -

אורי מקלב: רק שנייה.

ישראל אייכלר: יש לי שאלה כי יצחק עבודי העלה פה שאלה שאולי לא היית מרוכז, כי דיברת, וזה נושא מאוד מרכזי: הוא טוען שאין מקום לשנאים נוספים בשכונות החרדיות, הם עובדים על קו אפס.

ישראל אייכלר: מה אפשר לעשות כדי שיהיו מספיק שנאים כדי שלא נעמוד "על השפיץ".

אורי מקלב: יש צדק במה שהם אומרים, אבל זאת תשובה לצרכנים?

ישראל אייכלר: הצרכנים, אני יודע.

ישראל אייכלר: אני שואל אותך כחבר עירייה לשעבר.

אורי מקלב: בשביל זה יש חברת חשמל או משרד האנרגיה – מי שצריך להיות אחראי לכך, יבקש הוא דיון מהיר.

אורי מקלב: למה אני צריך לבקש דיון מהיר על הפסקות חשמל?

ישראל אייכלר: אתה רוצה את התוצאה.

אורי מקלב: מבחן התוצאה.

אורי מקלב: לא התושבים צריכים להוביל את הבעיה שיש בין חברות חשמל לבין עיריית ירושלים - -

ישראל אייכלר: אבל אולי אנחנו צריכים להוביל את זה.

אורי מקלב: - - ובין חברות חשמל לבין הרשויות.

אורי מקלב: אני לא בקי, אני לא נמצא בצד הזה.

אורי מקלב: אם חברת חשמל תפנה אליך כיושב ראש זמני – אני בהחלט אעלה דבר כזה על סדר היום, אבל מי שצריך ליזום זה - - -

ישראל אייכלר: כן, חברת חשמל צריכה ליזום את זה.

ישראל אייכלר: או רשות החשמל.

אורי מקלב: כמו שחברת חשמל התחילה, והיא הוזמנה, למשל, לדבר עם רבנים – אני לא רוצה להיכנס לעניין הזה, אני לא יודע איפה זה אוחז, אני לא חושב שאין לזה סיום אף על פי שהייתה היענות.

אורי מקלב: ישבתם הרי בוועדה לגבי האפשרות לטפל ולתקן חשמל בשבת - -

יצחק עבודי: אתה גם יודע מה הייתה התשובה.

יצחק עבודי: ישבתי אצלך במשרד, ואמרתי לך – אין מענה.

יצחק עבודי: אין לנו מענה בוועדה לשמירת השבת.

יצחק עבודי: אנחנו נפגשנו איתם, הצענו פתרונות לגבי הכניסה לשכונות החרדיות, הצענו גם פתרונות גם לדיווח על תקלות.

יצחק עבודי: אבל לצערי, הוועדה לשמירת השבת לא הזמינה אותנו לדיון נוסף אף על פי שפנינו עשרות פעמים בבקשה לדיון נוסף כדי לקדם את ההצעות שאנחנו הצענו בחברת החשמל.

יצחק עבודי: אין פתרון.

יצחק עבודי: אורי, אתה גם מבלבל בין תקלה במתח גבוה לבין תקלות רגילות.

יצחק עבודי: מה שהיה בהר-נוף זה תקלה במתח גבוה, זה תקלות שקורות לנו בכל השכונות, לא רק בשכונות חרדיות.

יצחק עבודי: זה קורה בכל הערים.

יצחק עבודי: יש מדי פעם תקלות במתח גבוה, וזה קרה במקרה ביום שישי.

אורי מקלב: אני לא בטוח, ודווקא יכול להיות שזה קורה בשכונות חרדיות.

אורי מקלב: אבל סוף שבוע זה מאוד בולט, כשזה קורה בשכונה שאחר כך בשבת אי אפשר - -

ישראל אייכלר: אורי, אנחנו רשמנו את ההערות.

ישראל אייכלר: בוא נשמע עוד.

אורי מקלב: אני לא חושב שאנחנו צריכים עכשיו לדון.

אורי מקלב: יש סיבות של תוספות לדירות – יכול להיות שחלק מזה נכון - -

ישראל אייכלר: אבל אנחנו צריכים להגיע לאיזשהו - -

אורי מקלב: אני רק אומר, מבחן התוצאה הוא המבחן של התושב.

אורי מקלב: מי שאין לו בעיה של טופס 4 – ואני גם חושב שבכל הנושא של טופס 4 אין משמעות לדירות האלה.

אורי מקלב: הדירות האלה הן של זוגות צעירים - -

יצחק עבודי: מה פתאום, אורי.

אורי מקלב: - - רוב הדירות האלה הן דירות של זוגות צעירים - -

יצחק עבודי: אורי, על מה אתה מדבר?

יצחק עבודי: תראה מה קורה לנו - -

עידית חנוכה: "חבר הכנסת מקלב", בבקשה.

אורי מקלב: לא, זה בסדר, אנחנו מכירים הרבה שנים.

עידית חנוכה: לא, זה לא בסדר.

עידית חנוכה: יש תקנון כנסת, וכך הוא קובע.

אורי מקלב: אני קורא לו איציק - -

ישראל אייכלר: והוא קורא לך אורי.

עידית חנוכה: אבל אנחנו לא בשיחת רעים.

ישראל אייכלר: כיושב ראש אני רוצה לשמוע - -

אורי מקלב: משפט אחד, ואני מסיים: הזוגות האלה שגרים בתוספת של הבייסמנט, ביום שישי הם כבר לא נמצאים בבית; ברוב המקרים הם נמצאים אצל ההורים.

אורי מקלב: אותם אנשים, אם לא היו גרים בדירות שלהם, הם היו גרים בדירות מעל זה, בדירות של ההורים, והעומס גם היה.

אורי מקלב: אז גם יש שם תינוקות.

אורי מקלב: בסך הכול יש מספר נפשות שגרות ביחידות דיור.

אורי מקלב: לקחו דירה של ארבעה חדרים, ועשו מזה שתי דירות.

אורי מקלב: אז יש תוספת מסוימת, אבל באותם ארבעה חדרים יכולים לגור 12-10 נפשות, והן גם צורכות הרבה חשמל – לא הרבה פחות משתי דירות שבהן גרים שני זוגות צעירים בשני חדרים.

אורי מקלב: כך שאי אפשר להטיל את האשמה בעניין העומס בדירות הנוספות.

אורי מקלב: יש בעיות של תשתיות שנוצרות.

אורי מקלב: אם לא תגידו משהו אחר, במבחן התוצאה יש שעות ארוכות וזמנים ארוכים שאין חשמל.

ישראל אייכלר: רבותיי, אנחנו רואים בפרשת השבוע, בפרשת המן שכל המן שירד לכולם, וכל אחד – עומר לגולגולת היה "לפי נפשותיכם", לפי כל נפש שיש בכל אוהל.

ישראל אייכלר: כחברת חשמל, כרשות חשמל צריך לקחת בחשבון את הנתונים הקיימים.

ישראל אייכלר: יש משפט שאומר: "הצרכן תמיד צודק" – בפרט במקרה הזה.

ישראל אייכלר: המדינה, החברה צריכה לדעת שיש משפחות ברוכות ילדים, שיש תוספות לדיור, שיש מחסור בשנאים – אז צריך לשים שנאים – כשאי אפשר לדווח, אז תמיד היה בקהילות ישראל גוי של שבת שידווח, אז אולי צריכים להיות עובדים לא יהודים בחברת חשמל שיפקחו.

ישראל אייכלר: העסק צריך להשתנות.

ישראל אייכלר: הטיעונים שלך הם אמיתיים, ונראה שדברים שיוצאים מן הלב נשמעים ללב; אבל מה שאומר הרב אורי הוא בסיס שאי אפשר לחלוק עליו – הצרכן שמשלם חשמל צריך לקבל חשמל.

ישראל אייכלר: זה שיש הרבה בעיות אנחנו צריכים לפתור אותם כמדינה וכחברה שנותנת שירות.

ישראל אייכלר: לכן אני מבקש ממשרד האנרגיה והמים – "התשתיות הלאומיות", לשעבר - -

עידית חנוכה: זה השם החדש.

ישראל אייכלר: בהצלחה.

ישראל אייכלר: אני מקווה שזה לא שינוי שם לחולה.

אורי מקלב: זה לא רע אם זה ירפא.

ישראל אייכלר: אם זה ירפא זה בסדר, בעיקר המים ששם זה קטסטרופה.

ישראל אייכלר: מחירי המים הם שוד גדול לאור היום.

ישראל אייכלר: אני נותן לעצמי את הזכות לומר את זה כאן בוועדה שמחירי המים בארץ הם פשוט שוד שאנחנו אחראים עליו.

ישראל אייכלר: נעבור לחשמל, בבקשה.

ישראל אייכלר: מר איגור סטפנסקי, מנהל החשמל, בבקשה.

ישראל אייכלר: על השאלות שהעלינו, על האחריות הכוללת של המדינה לאספקת חשמל בתנאים הקיימים.

איגור סטפנסקי: אני רוצה לציין שלדעתי אין קשר בין אוטומציה לבין מה שקרה בשכונות.

איגור סטפנסקי: אין קשר לאספקת חשמל בשבתות דרך גנרטורים של שבת לבין מה שקרה.

איגור סטפנסקי: יש רק קשר אחד: יתר עומס.

איגור סטפנסקי: מאיזו סיבה זה נולד – שאין דירות, אין דיור – זה לא חשוב.

איגור סטפנסקי: אני מהנדס חשמל, ואני מרגיש עומס יתר – נשרפים נתיכים.

איגור סטפנסקי: טוב שיש נתיכים שיכולים לשרוף.

איגור סטפנסקי: אם לא נשרף הנתיך נשרף כל הכבל, ובכלל כל הרשת.

איגור סטפנסקי: אז טוב שיש נתיך שיכול לשרוף.

איגור סטפנסקי: זה מה שיש.

איגור סטפנסקי: שנית, כל הבנייה – אני לא רוצה להיכנס לעניין של "חוקי" או "לא חוקי" – אבל כל הבנייה הנוספת היא מבחינתנו שימוש בלתי חוקי בחשמל.

איגור סטפנסקי: למה?

איגור סטפנסקי: יש חיבור מסוים, כמו למשל 1X40 לדירות, ואם מוסיפים עוד יחידות ועוד צרכנים הצרכנים האלה משתמשים בחשמל שמספקת חברת החשמל באופן לא חוקי.

ישראל אייכלר: אז מי לא חוקי, חברת החשמל או הצרכן?

ישראל אייכלר: אני חושב שמשרד האנרגיה הוא לא חוקי כי הוא צריך להגיד לחברת החשמל, בשכונה הזאת והזאת אני רוצה עוד עשרה שנאים כי יש פה אנשים שצריכים חשמל.

ישראל אייכלר: אי אפשר להגיד, עשרה שנאים או חמישה עשר שנאים- -

ישראל אייכלר: למה לא?

ישראל אייכלר: אני אגיד לך למה.

ישראל אייכלר: אני לא רוצה להגיד מי אשם – הצרכן שבונה לפי הצורך שלו יחידות דיור כמו שאתה אומר, במקלט, בגג ובכל מקום אחר – אני לא רוצה להאשים אותו- -

ישראל אייכלר: ודאי שהוא לא אשם, איפה הוא יגור, על המים או באולפני התקשורת שלא רוצים לתת דיור לאנשים חרדים?

איגור סטפנסקי: הם צריכים לגור, אבל זה לא בטוח, זה לא למשרד האנרגיה והמים.

איגור סטפנסקי: חבל שאין פה נציגים מעיריית ירושלים.

עידית חנוכה: הוזמנו ואף אישרו את הגעתם.

עידית חנוכה: חבל.

עידית חנוכה: אתם יודעים שכל מה שקשור לבנייה ולדיור - -

אורי מקלב: הנושא של - - - שנאים למקומות זה נושא אקוטי.

ישראל אייכלר: ודאי.

ישראל אייכלר: זה היסוד.

ישראל אייכלר: אם יהיו שנאים יהיה חשמל.

איגור סטפנסקי: בסדר, עכשיו נתייחס גם לזה.

איגור סטפנסקי: בוודאי שהבעיות של אי בנייה מספקת זה לא עניין של משרד האנרגיה.

איגור סטפנסקי: מה שאפשר להגיד הוא שאנחנו פה צריכים למצוא את הדרך הטובה ביותר כדי שלא תהיה בעיה באספקת החשמל בשבתות.

איגור סטפנסקי: הדבר הראשון, לדעתי, הוא שצריך לסדר את חיבורי החשמל על-ידי הזמנות מסודרות.

איגור סטפנסקי: אם בן אדם רוצה הגדלת חיבור הוא צריך לפנות כמו כל אזרח במדינת ישראל, לחברת החשמל בהזמנה, שהוא רוצה הגדלת החיבור.

איגור סטפנסקי: יש לו 1X25 אמפר, והוא רוצה 1X40.

איגור סטפנסקי: אם יהיו הזמנות, לפי ההזמנות, חברת החשמל יכולה לתכנן, לפי התחזיות של צריכה את הרשת בהתאם.

איגור סטפנסקי: זאת אומרת הם יכולים להגיד שהם צריכים בשכונה הזאת, לפי התחזיות, לפי ההזמנות, תוספת השנאה, תוספת קווים או כל דבר אחר, ועם זה לצאת לדרך.

איגור סטפנסקי: אם הם לא יודעים – היום יש עומס איקס ובעוד שבוע-שבועיים עומס אחר?

איגור סטפנסקי: איך אפשר להגיד, עשר שנאים או חמש עשרה שנאים?

ישראל אייכלר: ואם הם יבואו אתם תיתנו להם חשמל או שתגידו להם להביא טופס 4 או טופס אחר או אישור רישיון עירייה?

ישראל אייכלר: לגבי טופס 4 – העניין הוא לא למשרד האנרגיה, אלא למשרד הפנים ולרשויות המקומיות.

ישראל אייכלר: הלינקייג' הזה בין אספקת חשמל לבין כל מיני אישורים עירוניים גורמים לאנשים לא לבקש.

ישראל אייכלר: אנחנו כמשרד האנרגיה כאחראים על אספקת החשמל מוכנים לתת חשמל לכל מבנה שבנוי בשטח המיועד לזה.

ישראל אייכלר: שנית, שיהיה מוכר על-ידי עיריית ירושלים והרשויות המקומיות, ולא רק בירושלים, אלא בכל מקום.

ישראל אייכלר: זה מה שאנחנו מוכנים.

ישראל אייכלר: אם חוק התכנון והבנייה לא מאפשר לעשות את זה, אז זה לנציגי משרד הפנים.

ישראל אייכלר: דרך אגב, הם פה?

עידית חנוכה: לא.

איגור סטפנסקי: גם לא באו?

איגור סטפנסקי: איפה משרד הפנים?

ישראל אייכלר: הוא שואל את נציגי משרד הפנים.

ישראל אייכלר: אתה חבר בוועדת הפנים – אפשר לנתק את הלינקייג' הזה בין אספקת חשמל לבין אישורי בנייה?

אורי מקלב: זה נושא שאנחנו כבר הרבה זמן – דרך אגב, גם אספקת המים.

אורי מקלב: החשמל והמים לא צריכים לשמש בני ערובה.

ישראל אייכלר: זאת הבעיה כאן, לפי מה שאני מבין מאיגור.

אורי מקלב: אלה דברים שצריך לפעול בעניין הזה.

אורי מקלב: שייזמו הצעת חוק ממשלתית.

איגור סטפנסקי: אני לא חבר כנסת.

אורי מקלב: תגישו הצעות חוק ממשלתיות.

איגור סטפנסקי: אבל אנחנו משרד האנרגיה.

איגור סטפנסקי: אם אתה תגיד שאנחנו יכולים ליזום את החוק בחוק משק החשמל, אז כן.

אורי מקלב: אתם יכולים ליזום הצעת חוק.

אורי מקלב: אין כמו הצעת חוק ממשלתית.

איגור סטפנסקי: כשאנחנו מדברים על בנייה אז יש חוץ מצרכנים, חוץ מחברת החשמל וחוץ מרשות החשמל וחוץ ממשרד האנרגיה – יש עוד שחקן מאוד חשוב, זה משרד הפנים.

איגור סטפנסקי: אתם מבינים את זה.

איגור סטפנסקי: זה ועדות תכנון ובנייה מקומיות, מחוזיות וכולי.

איגור סטפנסקי: זה המקום שיכולים לתת את האפשרות לחבר לחשמל.

איגור סטפנסקי: טופס 4 – מי נותן טופס 4, משרד האנרגיה?

איגור סטפנסקי: לא.

אורי מקלב: אתם משרד ממשלתי, אתם יכולים ליזום הצעת חוק - -

איגור סטפנסקי: אי אפשר להגיד "אתם".

איגור סטפנסקי: זאת הבעיה - -

אורי מקלב: משרד הפנים לא יכול להתנגד.

אורי מקלב: אין שום קשר בין טופס 4 לבין חיבור חשמל.

ישראל אייכלר: פשוט השלטון מנסה לקשור את האזרח בצוואר מכל הצדדים, וצריך למנוע את זה.

ישראל אייכלר: רק אתה, הרב אורי, ואני וחברי הכנסת יכולים לשנות את זה.

ישראל אייכלר: צריך אולי להגיש הצעת חוק שאסור להתנות אספקת חשמל ומים בתנאים אחרים.

אורי מקלב: מים וחשמל ודברים אחרים.

ישראל אייכלר: מחר לא ייתנו דירות למי שאין לו דירה בגודל שאושר בעירייה.

אורי מקלב: או מי שלא נותנים לו חיסון.

אורי מקלב: הכדור נמצא אצלכם.

אורי מקלב: בעת הזאת שאנחנו נמצאים בה, 2012, שאנחנו רואים שמשרדי ממשלה יוזמים הצעת חוק, אגב, שיש התנגדויות של כל מיני משרדים; כך למשל, המשרד להגנת הסביבה מקדם חוקים שגם המשרד שלכם מתנגד להם או משרדים אחרים מתנגדים להם בגלל אכיפה, ענישה.

אורי מקלב: התמ"ת מתנגד, הוא מכביד על מפעלים; התמ"ת אומר, אתם הורסים את כל המפעלים בארץ – דרישות נוראות שמכבידות - - -

ישראל אייכלר: מחיר החשמל.

ישראל אייכלר: הרי איכות הסביבה דורשת שיהיה חשמל מזוקק מאיכות שונה, וזה מעלה את המחיר לכל האזרחים.

ישראל אייכלר: כלומר יש דוגמאות רבות שמשרד אחד פועל.

איגור סטפנסקי: אתם מבינים שאנחנו יכולים לדבר גם על המשרד להגנת הסביבה וגם על משרד הפנים וגם על כל משרד אחר, אבל אנחנו לא נפתור את הבעיה.

ישראל אייכלר: מה הפתרון שאתה מציע?

איגור סטפנסקי: קודם כול צריך לסדר מה שיש.

איגור סטפנסקי: כמו שאתה אמרת, היום יש חיבורי חשמל, וצריך לסדר שחיבורי החשמל יהיו מוכרים בחברת החשמל כדי שהיא תוכל לתכנן את הרשת.

איגור סטפנסקי: אחר כך אם יהיה תכנון של הרשת, השדרוג של הרשת, שדרוג של השנאה, אפשר לבוא לאדון חבר הכנסת, ולהגיד, תשמע, אתה צריך לעזור לנו עכשיו בעיריית ירושלים, שייתנו לנו מקום להשנאה.

אורי מקלב: עיריית ירושלים נכנסה כבר - - -

ישראל אייכלר: אנחנו ניתן לאיגור להשלים את המשפט שלו.

איגור סטפנסקי: - - אז תהיה אפשרות לסדר את העניינים.

איגור סטפנסקי: כל דבר פירטי, כל דבר שחברת החשמל לא יודעת שבכלל קיימת בעיה, קיים חיבור נוסף – אי אפשר למצוא פתרון, ובמיוחד אם אין חשמל ב-24:00 בלילה בשבת, ואף אחד לא מודיע.

איגור סטפנסקי: סליחה.

איגור סטפנסקי: סליחה, מי צריך להודיע, הרב של השכונה?

ישראל אייכלר: צריך שיהיו גויים של שבת, אין מה לעשות.

ישראל אייכלר: יהודים היו חכמים תמיד.

ישראל אייכלר: צריך שיהיו אנשים שאינם יהודים שמותר להם לדווח, לפקח, לסייר, לתקן.

איגור סטפנסקי: בבקשה, הכול בידיים של הצרכנים.

אורי מקלב: אם נופל אזור גדול מאוד בלי חשמל, אתם לא יודעים לבד?

משה כהן: הרב מקלב, כמו שהיה בליל שבת בבית ישראל - -

ישראל אייכלר: מר משה כהן, סגן מנהל המחוז.

משה כהן: אני בא מהצד הטכני.

אורי מקלב: כולם אנשים מיוחדים וראויים, רק שיהיה ברור.

אורי מקלב: אנחנו עובדים הרבה שנים, ובאמת עושים הרבה מאמצים, אבל זה לא קשור.

משה כהן: אני גם חושב שהיו לנו גם הצלחות.

משה כהן: ראה את רחוב פנינה – הכנסנו לשם שנאי, ושנים ארוכות אין לנו בעיה.

משה כהן: אין לנו בעיה של חוסר בחשמל – אנחנו צריכים את האמצעים להוליך אותו ולהגיע איתו לבתים.

משה כהן: אנחנו גם משקיעים.

משה כהן: מי שרואה, אנחנו גם מפיקים לקחים מאירועים וגם משקיעים לא מעט כסף בשיפור התשתיות.

משה כהן: אבל בלי לפתור את הבעיה היסודית של מקומות לחדרי שנאים לא נוכל להתקדם בעניין הזה.

ישראל אייכלר: אני חושב שזאת הנקודה – צריך להוסיף תשתיות.

ישראל אייכלר: אנחנו לא נשנה סדרי בראשית ולא נחנך את האנשים ולא נבנה להם דירות.

ישראל אייכלר: בכל אופן, כמה שזה קשור למדינה ולוועדת טרכטנברג מונעים מהם דירות וימנעו מהם דירות בשנים הקרובות, ואנחנו צריכים לדעת שהאנשים האלה חיים באיזה מקום.

ישראל אייכלר: לכן רק תוספת שנאים.

ישראל אייכלר: כמו שאני מבין גם מיצחק עבודי, גם ממשה כהן וגם מאיגור סטפנסקי, צריך להוסיף שנאים.

ישראל אייכלר: אני ארצה תשובה ממך לגבי הטענה של עיריית ירושלים שלא מצאה מקומות - -

אורי מקלב: מי מייצג את התושבים בירושלים?

ישראל אייכלר: אבל זה אחרי הגברת מירב יוסף, הממונה על אגף פניות הציבור, שתיתן את הצד האזרחי של הציבור.

מירב יוסף: בדרך כלל יש לי הרבה מה להגיד, אבל פה זה פחות צד אזרחי וצרכני כי אנחנו לא קיבלנו פניות מהצרכנים.

מירב יוסף: אנחנו לא ידענו על הדבר הזה עד שקיבלנו במייל את הבקשה שלכם שנגיע לכאן.

מירב יוסף: אני יכולה לתת את רשות הדיבור, אם כבודו יאפשר, לראש אגף הנדסה אצלנו, מר משה בן יאיר, שאמון על כל הנושא של התשתיות, אם יש לו להוסיף על הדברים שנאמרו.

ישראל אייכלר: זה מאוד לעניין כי אני באמת רוצה לדבר על התשתיות.

ישראל אייכלר: אני רוצה להגיע עם מסקנה מפה ולצאת עם משהו מעשי.

אורי מקלב: כבוד היושב ראש, אני ציינתי את זה בדבריי, אם שמתם לב, שמבחינת מענה לציבור, גם כשיש תקלות, חברת החשמל עומדת בדרישות, והתושבים לא מתלוננים שלא היה עם מי לדבר או שלא קיבלו תשובות.

אורי מקלב: צריך לשפר את העניין הזה כי לא תמיד יש מענה אנושי.

אורי מקלב: המידע הוא די אמין – כשאומרים לך שבעוד שעתיים יחברו יש תשובות בעניין הזה.

אורי מקלב: את זה צריך לציין, שמבחינת השירות לציבור כשיש תקלה יש מענה.

אורי מקלב: יש האומרים שאי אפשר לדבר כשרוצים להגיד, שבמקרה הזה יש ככה וככה.

אורי מקלב: הנושא הוא לא היחס של חברת חשמל – היחס הוא בסדר - -

ישראל אייכלר: מאוד חשוב שאתה אומר את זה, הרב אורי, כי מעט חברות נותנות שירות כזה.

ישראל אייכלר: יושב פה אחד התושבים בשכונה שאני גר בה, שמעיד תמיד על כך שתמיד כשיש בעיה אנשי חברת חשמל באים ונמצאים, החברה יעילה מאוד.

ישראל אייכלר: הטענה היא לא לגבי יעילות אנשי החברה; אנחנו מבינים מכל השיחה פה שהבעיה היא בתשתיות.

ישראל אייכלר: לכן אני מבקש ממר משה בן-יאיר, ראש אגף הנדסה, פתרונות לתשתיות.

משה בן יאיר: קודם כול, אני לא באתי עם פתרונות.

משה בן יאיר: גם אני כמו מירב יודע ממש מאתמול על עצם קיומה של הבעיה.

משה בן יאיר: אנחנו סיירנו במחוז ירושלים יחד עם יצחק עבודי לפני כשנתיים.

משה בן יאיר: אותם דברים נאמרו על-ידי מר עבודי בישיבות שהתקיימו לגבי אותה שעה קריטית טרם כניסת השבת שבה כל המערכות פועלות, ופעם אחר פעם יש קריסה של המערכות; ובעיית השנאים שאני חושב שהיא בעיה שמוסכם על כולם כאן שהיא בעיה אקוטית.

משה בן יאיר: הרשות, כמי שאמונה על התעריפים קבעה תעריפים לחיבורים חדשים או להגדלות של חיבורים קיימים.

משה בן יאיר: אבל כל עוד המערכת מאחורה לא תומכת בזה, לא יעזור שום דבר.

משה בן יאיר: לכן השנאים במצוקה אמיתית.

משה בן יאיר: יש פתרונות גם בארץ ובעיקר בעולם לבעיית השנאים, למשל – לקבור אותם מתחת לאדמה.

משה בן יאיר: עיריית ירושלים - - - הבעיה הזאת, אבל אלה עלויות מאוד גבוהות שמצריכות גם הפרעה לתשתיות קיימות.

משה בן יאיר: זאת סוגיה מאוד מורכבת.

ישראל אייכלר: זה יפתור משהו אם השנאים יהיו בקרקע?

משה בן יאיר: היום בעולם יודעים שהבעיה של השנאים היא בעיה אקוטית, היא מפריעה מאוד לעיריות, היא מפריעה להולכי רגל, היא מפריעה לכל מי שזז ועובר במדרכות.

משה בן יאיר: זאת לא בעיה נקודתית רק למרכז ירושלים הצפוף.

משה בן יאיר: אחת הגישות היא לטמון את השנאים האלה באדמה, אלא שכדי לטמון אותם צריך לחפור בורות מאוד גדולים, וזה מפריע לתנועה ולהולכי רגל לפרק זמן לא מבוטל.

משה בן יאיר: זה אומר להפוך את כל התשתית שם.

משה בן יאיר: אני מאוד מבין גם את חברת החשמל שהיא לא ששה לעשות את הדברים - -

אורי מקלב: בעיר שעברו בה רכבת קלה, כמו בירושלים - -

משה בן יאיר: היא תעבור הכול – עברנו את פרעה, נעבור גם את זה.

אורי מקלב: - - אין שום דבר - - -

משה בן יאיר: אבל סוגיה מאוד חשובה, ואת זה איציק כבר אמר ואמרו בעצם כל הנוכחים – ואני לא מדבר בשם חברת חשמל, אלא בשם הרשות – חברת החשמל לא יכולה לתת יד לפעילות בלתי חוקית.

משה בן יאיר: כלומר אם המבנה הוא לא חוקי החברה לא יכולה לתת יד, ואנחנו לא יכולים לתת יד לחברה לתת יד לזה.

משה בן יאיר: יש כאן מעגל סגור.

ישראל אייכלר: פעם ראשונה שאני מבין את הבנייה הבלתי חוקית בכפרים הערביים.

ישראל אייכלר: כולם טוענים, למה הם בונים באופן בלתי חוקי, ותמיד הם טוענים שכשיהיו להם תב"עות ואישורים הם יוכלו לבנות כחוק.

ישראל אייכלר: אני חושב שהחברה החרדית והשכונות החרדיות מגיעות לאותו מצב: מצד אחד לא נותנים לנו לבנות וללכת לגור בשום מקום, ומצד שני אומרים שזה לא חוקי.

ישראל אייכלר: איך באמת בכפרים הערביים?

ישראל אייכלר: אתם לא מחברים חשמל?

איגור סטפנסקי: אותה בעיה.

משה בן יאיר: בדיון הבא שמתקיים בוועדת הכספים אני מניח שהדיון יסוב סביב עוספייה ודלית אל-כרמל בעניין בנייה לא חוקית.

משה בן יאיר: בדיוק אותו סיפור.

ישראל אייכלר: מעניין להיות שם ולשמוע מה קורה.

ישראל אייכלר: אני רוצה להודות לך.

ישראל אייכלר: לסיום אני נותן את רשות הדיבור לחבר הנהלת עיריית ירושלים וגם מחזיק תיק הנדסה ותשתיות בעירייה, הרב יעקב הלפרין.

יעקב ליצמן: שלום לכולם.

יעקב ליצמן: אני יעקב הלפרין, ואני מחזיק תיק תשתיות וכן תיק "מאור", שהוא לא קשור כל כך, אבל הוא גם בענייני מאור של ירושלים.

יעקב ליצמן: הרב מקלב שאל אם אני מצד העירייה או מצד התושבים, ולדעתי, השאלה אינה במקומה כי העירייה היא לטובת התושבים ולתועלתם.

יעקב ליצמן: היא בסך הכול משרתת אותם, וזה "ועד בית" של כל התושבים בירושלים.

אורי מקלב: אני מרגיש שהשאלה לא במקומה.

אורי מקלב: יש לך תשובה טובה.

ישראל אייכלר: בעצם אישרת, כי אם זה ועד בית, אז אני מבקש מוועד הבית שייתן לי מקום לשים שנאים - - -

יעקב ליצמן: בהחלט כן.

יעקב ליצמן: אבל זאת לא הבעיה האמיתית.

יעקב ליצמן: אני אגיד לאחר שאני אגיד מילה טובה, כי זאת מילה שצריך להגיד, והיא אמיתית: חברת חשמל עושה את עבודתה בירושלים בצורה מדהימה ונפלאה, ובאמת מתחשבת בתושבים.

יעקב ליצמן: אין-ספור למילים שנשבח את חברת החשמל.

יעקב ליצמן: פה בנקודה הזאת יש איזשהו באג מסוים.

יעקב ליצמן: עצם העובדה שמר משה בן-יאיר לא ידע עד לפני יום-יומיים מהבעיה הזאת זה באג של חברת חשמל שלא דיווחה לך ולא יידעה אותך על הדבר.

יעקב ליצמן: כי אם זה קרה לפני שלושה שבועות בשבת, וזה חוזר וקורה בשבת שאחריה, זה לא דבר ראוי לעשות.

יעקב ליצמן: היו צריכים למצוא לפחות פתרונות זמניים, וכמו שחברת חשמל יודעת לעשות ועושה בפועל – אני מכיר אותה משכונות אחרות, שכונות חרדיות, כמו רמת שלמה ועוד שכונות כאלה – היא יכלה לתת מענה לפחות זמני כדי שלא תהיה קריסה נוספת ויקרה מה שקרה.

יעקב ליצמן: לכן פה כן המקום להעיר קצת בנקודה הזאת.

יעקב ליצמן: מעבר לנקודה הזאת, מעשית – אם חברת החשמל תפנה בדרישה ספציפית להצביע על מיקום מסוים שהיא צריכה היא תקבל את המענה מעיריית ירושלים בצורה הכי טובה שיכולה להיות - -

ישראל אייכלר: יש לכם קשר עם חברת חשמל?

יעקב ליצמן: ברור.

יעקב ליצמן: אני אגלה לכם סוד קטן: הקשר הוא אפילו כמעט יומיומי.

יעקב ליצמן: אני אגלה לכם סוד שמר משה כהן עושה עבודתו נפלאה, ויש לו קשר הדוק עם עיריית ירושלים.

יעקב ליצמן: אם יש איזשהו מבנה שחובר לחשמל מכל סיבה שהיא, ועדיין אין לו טופס 4, הוא מקבל בקשה לנתק חשמל, וזה מתבצע ממש מהר.

יעקב ליצמן: אם אחר כך אנחנו באים ביח"צנות ומסדרים שייתנו לזה הארכה – גם החיבור הזה מתבצע מאוד מהר.

יעקב ליצמן: אז הקשר הוא טוב, העבודה היא נפלאה – באמת, אין טענות.

יעקב ליצמן: בנקודה הזאת יש פתרון - -

ישראל אייכלר: מה הפתרון, הרב הלפרין?

יעקב ליצמן: אני אגיד, לעניות דעתי, מה הפתרון: לעשות שנאי עילי הוא דבר לא ראוי היום כי האסונות - -

ישראל אייכלר: מה כן?

יעקב ליצמן: - - האסונות בציבור מבחינת המחלות שידועות, שלא נדע מצרות אף אחד, הן ידועות, וחלק מהמרכיבים שגורמים למחלה, ידוע שהם גם משנאים שהם בעוצמה ומשדרים לנו גלים בלתי חיוביים.

משה בן יאיר: אם יורשה לי להפריע לאדוני, הדבר לא הוכח בשום בחינה מדעית.

יעקב ליצמן: יכול להיות, אני לא אתווכח, אני לא מהנדס.

ישראל אייכלר: הרב הלפרין, זה לא הפתרון.

ישראל אייכלר: מה הפתרון?

ישראל אייכלר: אנחנו מחכים לפתרון.

יעקב ליצמן: תשמע, זה מה שנפוץ בציבור.

יצחק עבודי: זה מה שנפוץ בציבור, אבל יש גם מחקרים.

יצחק עבודי: המחקרים לא מראים את זה.

יעקב ליצמן: גם סלקום טוענים שהאנטנות לא עושות כלום, ומחקרים אומרים שכן.

יעקב ליצמן: אני לא נכנס למחקר.

ישראל אייכלר: אני יכול להגיד שבעיר באנגליה שיש שם ליד בית שנאי ענק – ואני אומר, אנגליה, וזה באמת אנגליה, אבל זה מרחיק מספיק כדי שלא נהיה אמוציונאליים בעניין – גם הבעל וגם האישה השאירו בית עם ילדים, נפטרו ממחלה מסוימת.

ישראל אייכלר: אין שום הוכחה מדעית שזה קשור, אבל הם היו שכנים צמודים לשנאי.

ישראל אייכלר: זה מה שאומרים?

יעקב ליצמן: יפה, הנה, היושב ראש אמר מה שאמר, אני לא רוצה להתווכח על זה.

יעקב ליצמן: אני לא עשיתי מחקר, אני לא יכול להעיד על דבר שלא עשיתי - -

ישראל אייכלר: גם אני לא, אבל זאת המציאות.

יעקב ליצמן: זאת המציאות, בדיוק.

יעקב ליצמן: יותר מהמציאות – אנחנו משרתי ציבור, אנחנו לא יכולים לריב עם אנשים כאשר אין לנו מחקר שאומר אחרת.

ישראל אייכלר: פתרון מעשי, הר הלפרין.

ישראל אייכלר: סליחה שאני מתפרץ.

יעקב ליצמן: לכן אני אומר שהעילי הוא באמת בעייתי.

יעקב ליצמן: זה לא בגלל שעיריית ירושלים לא נותנת, אלא כי התושבים לא נותנים כי כל אחד שאתה בא לעשות לידו שנאי הוא עושה את ההפגנות ואת הזעקה שלו, ואנחנו לא יכולים לעמוד בזה.

יעקב ליצמן: הפתרון הטוב ביותר מבחינת ההסתכלות שלי היא לעשות שנאים תת-קרקעיים.

יעקב ליצמן: זה לא קשה כמו שאמר משה בן יאיר.

יעקב ליצמן: אני הייתי יושבת ראש ועדה למסירת עבודות בחברת מוריה במשך 16 שנים.

יעקב ליצמן: כל מה שזז בירושלים מגשרים ועד מנהרות וכל הכבישים, בגין וכביש 9 – הכול עבר דרכנו בשיתוף פעולה איתכם.

יעקב ליצמן: עשינו הרבה תת-קרקעי.

יעקב ליצמן: ההפרעה לציבור היא ידועה, אבל כמו שאמר היושב ראש אנחנו רגילים לרכבת הקלה - -

ישראל אייכלר: יש ריצ'רץ' קבוע בכל הכבישים.

יעקב ליצמן: - - אנחנו יודעים שסגרנו, ואתם פתחתם, ואחר כך באו "הארגז".

יעקב ליצמן: זה דבר שאפשר להתמודד איתו, והוא הפתרון האמיתי.

ישראל אייכלר: מתי אפשר להתקין שנאי נוסף?

יעקב ליצמן: מבחינתנו אם יזהו מקום ראוי שהם מצביעים עליו – אנחנו נשתדל להיות להם לימין, ולעזור שזה יהיה ממש במידי.

ישראל אייכלר: איגור, בבקשה.

איגור סטפנסקי: מאוד שמחתי לשמוע מהרב הלפרין שיש לו ניסיון רב בתכנון במוריה וכולי.

איגור סטפנסקי: אז בדיוק אתה צריך לדעת וצריך להבין: אפילו כשאנחנו מתכננים בבית מטבח אנחנו מתכננים שפה יהיה שקע, פה ופה.

איגור סטפנסקי: בדיוק אותו דבר – אתה לא יכול להציב את השנאי בכל מקום.

איגור סטפנסקי: לא.

איגור סטפנסקי: שנאי צריך להיות במקום שיש צריכה, במקום שיש עומס.

יעקב ליצמן: אמרתי, אתם תציעו.

איגור סטפנסקי: קודם כול צריך לדעת איפה יש עומס.

איגור סטפנסקי: צריך הזמנות – כמה שנאים צריך, באיזה מקום.

איגור סטפנסקי: אי אפשר לעשות - -

ישראל אייכלר: אבל באותם מקומות ידוע שזה קרה.

ישראל אייכלר: אנשי חברת החשמל יודעים בדיוק איפה צריכים שנאים עכשיו, איפה חסר.

ישראל אייכלר: מר עבודי, רצית משפט.

יצחק עבודי: ממש כמה דברים לסיום: האחד, זה הנושא של טופס 4 – נושא הבטיחות.

יצחק עבודי: אני מקשר את זה וחייב לקשר את זה עכשיו לדיון אף על פי שהדיון לא מתקשר לבטיחות.

יצחק עבודי: הבעיה המרכזית היא פרט לנושא של אספקת החשמל ולבעיות שהיו בשבתות – זה הנושא של שבתות.

יצחק עבודי: אני מציע לחברי הוועדה, ואם הם רוצים אני מוכן ליזום את הסיור, להגיע לסיור בשכונות ולהבין על מה מדובר.

יצחק עבודי: מדובר פה על פיקוח נפש.

יצחק עבודי: הנושא של התילים שעוברים והחיבורים הלא חוקיים זה דבר מפחיד.

ישראל אייכלר: אתה מדבר גם על החשמל בשבת?

יצחק עבודי: אני כבר מתעלם מהגנראטורים, אני שם את הגנראטורים רגע בצד.

יצחק עבודי: אני מדבר קודם כול על כל החיבורים הלא חוקיים.

ישראל אייכלר: מלבד הגנרטורים?

יצחק עבודי: מלבד הגנרטורים, אני מדבר על החיבורים הלא חוקיים.

יצחק עבודי: כל היחידות האלה שמחברים.

יצחק עבודי: אני מזמין אותך לסיור איתי ברחוב פולנסקי, אני מזמין אותך לרחוב בן-ציון-ידלר כדי לראות מה קורה שם.

יצחק עבודי: זה פשוט מפחיד.

יצחק עבודי: רק שנדע: ברחוב פולנסקי נהרג לפני חמישה חודשים פועל ערבי מהחיבורים האלה.

יצחק עבודי: החיבורים האלה נמצאים – אני יכול להראות לך פה תמונות – והחוטים גלויים - -

ישראל אייכלר: אולי צריך לעשות דיון נפרד בנושא הבטיחות.

ישראל אייכלר: - - ויש שם המון ילדים.

ישראל אייכלר: חייבים לטפל בנושא הזה.

ישראל אייכלר: הפתרון, לדעתי, ואני מתחבר לחלק של טופס 4 – לעשות הבחנה בין טופס 4 שהוא בהיבט הבטיחותי לבין כל הנושא שקשור לעיריית ירושלים ולמשרד הפנים, להיבטים שקשורים אליהם.

ישראל אייכלר: אבל הנושא של טופס 4 צריך להיות נפרד כי יש כאן נושא בטיחותי שצריך לתת לו את הפתרון, ואולי זאת הדרך לתת את הפתרון.

ישראל אייכלר: כי אם לא יהיה פה טופס 4, והעירייה תיתן אישורים לאכלוס, אנחנו ניתן חלק מהפתרון.

ישראל אייכלר: דבר שני, בשכונות החרדיות אנחנו משקיעים והשקענו בשנה שעברה, ועכשיו אנחנו נמצאים בהשקעה של מיליוני שקלים.

ישראל אייכלר: למרות שיש שם בעיה, למרות שיש שם סילוף נתיכים אנחנו עושים את כל המאמצים לתת את הפתרונות.

ישראל אייכלר: מיליוני שקלים – אתם יכולים להסתובב ברמת אשכול ולראות מה עשינו שם.

ישראל אייכלר: תיכנסו לאזורים של השכונות החרדיות, ותראו כמה אנחנו עובדים.

ישראל אייכלר: אנחנו מנסים לתת שם פתרונות - -

ישראל אייכלר: אני רק מעיר שמיליוני השקלים האלה זאת השקעה צרכנית, עסקית.

ישראל אייכלר: זה לא איזה טרנד חדש.

ישראל אייכלר: אני מודיע לך שחלק מהבעיות בכלל לא קשורות - -

ישראל אייכלר: לא, יש לך יותר צרכנים, הם משלמים יותר חשמל.

יצחק עבודי: זה לא קשור.

יצחק עבודי: אני יכול להגיד פה, ואני לא רציתי לפתוח את זה, אבל חלק מהכסף אנחנו בכלל לא מקבלים.

יצחק עבודי: הרב מקלב יודע על מה אני מדבר.

יצחק עבודי: יש גם דברים שהקבלנים עושים, חיבורים לא חוקיים - -

ישראל אייכלר: בוא לא נלך - -

יצחק עבודי: על זה אני בכלל לא רוצה לדבר.

ישראל אייכלר: אני מתנצל שהשעה הסתיימה.

יצחק עבודי: מילה אחרונה רק.

יצחק עבודי: אם הרב הלפרין אומר שיש לו פתרונות לנושא של שנאים אני מזמין דיון בכל מקום שרק ירצו ולשמוע איך העירייה נותנת לנו פתרונות.

יצחק עבודי: אני מחזיק פה סיכומים: מכתב ששלחתי לראש העיר; אני מחזיק סיכומים עם הרב דוישט פינדרוס, עם ארמנד שמחיוב, רוזנשטיין ופריד על דיונים שקיימנו על הנושאים האלה.

יצחק עבודי: לצערי, לא עזר לנו בחלק הזה ולא הצלחנו לקדם פרט לחלק מהנקודות.

יצחק עבודי: אם נצליח אני אשמח לעשות את זה יחד עם הנציגים של העירייה.

ישראל אייכלר: אני רוצה לסיים את הדיון, פשוט יש לך דיון בוועדה שלך.

אורי מקלב: אני יודע, ויש לי עוד ועדה.

אורי מקלב: אני מודאג מהדיון עכשיו.

אורי מקלב: מה שקרה עכשיו – חברת חשמל יכולה לצאת מהפתח של החדר ולהגיד, הצלחנו; הצלחנו להסיט את הדיון לגבי טופס 4 לגבי חיבורים כאלה, ואנחנו יצאנו בשלום מכל העניין הזה.

אורי מקלב: זה לא העניין.

אורי מקלב: לא טופס 4 ולא עוד חיבורים כאלה, הם סטו מהעניין.

אורי מקלב: מחר מתקבל החוק של אייכלר, חוק ממשלתי, וכבר מתקבל פיצול דירות.

אורי מקלב: כל הדירות שאתה מדבר עליהן שפיצלו אותן לארבעה חדרים ולשני חדרים מקבלים אישור חוקי.

אורי מקלב: הן לא יקבלו חשמל?

אורי מקלב: איך אתה נערך לזה?

אורי מקלב: מחר אני אקבל את הצעת החוק הזאת, והממשלה מקבלת את הצעת החוק שלי שלא צריך להתנות את טופס 4 בחיבור חשמל – מה תעשה אז?

מירב יוסף: יזמינו חיבורים.

יצחק עבודי: יזמינו חיבורים, ואנחנו - -

אורי מקלב: הזמינו חיבורים.

אורי מקלב: כל אלה שמשתמשים בחשמל משתמשים בחשמל.

אורי מקלב: משלמים על החשמל הזה לא מחיר זול היום.

אורי מקלב: לכן גם אם אלה לא יודעים אם הוא חיבר אותם או לא חיבר אותם, בסופו של דבר האנשים האלה צריכים לקבל את השירות.

אורי מקלב: אל תעביר את כל צרכני החשמל, כאלה שגרים בדירות שאתה לא יודע או כן מודע.

אורי מקלב: אתה יכול היום להסתכל על אספקת החשמל כאילו בפניך עכשיו כולם מאושרים.

אורי מקלב: הרי האנשים האלה משלמים, האנשים האלה צריכים לקבל חשמל גם אם יש כאלה שלא פועלים כדין, לא פועלים כחוק.

אורי מקלב: מחר יש חוק פיצול דירות, הוא מתקבל כבר עכשיו, זאת קריאה שנייה ושלישית.

אורי מקלב: כל הדירות האלה יהיו דירות לגליות.

אורי מקלב: מה תעשה עם כל החשמל הזה שאתה אומר שאין לך?

יצחק עבודי: יהיו לנו הזמנות, ואנחנו נטפל בזה.

אורי מקלב: אתה יכול לטפל בזה עכשיו.

יצחק עבודי: אבל אני לא יכול לטפל.

אורי מקלב: אתה חברת החשמל, אתה הרגולטור מהבחינה הזאת, אתה צריך - -

יצחק עבודי: אני לא הרגולטור.

אורי מקלב: לא משנה, אתה אמון לספק את זה.

אורי מקלב: אתה צריך היום להיערך לספק חשמל כפי הצריכה שיש היום בפועל.

אורי מקלב: האנשים האלה גרים בדירות, האנשים האלה משתמשים, אתה לא זורק אותם למדבר ולא לאוהלים שהם חיים בלי חשמל, והם צריכים לקבל את התשובה.

אורי מקלב: אתה צריך להיערך לעניין הזה.

אורי מקלב: הטיפול בטופסי 4, הטיפול בדברים אחרים צריך להיות במישור אחר.

אורי מקלב: אם יש בעיה עם שנאים אתה צריך להרים את קול הזעקה.

אורי מקלב: אני גם לא מצפה מעיריית ירושלים.

אורי מקלב: עיריית ירושלים לא יודעת שהיא נותנת לך או לא מספקת לך מקום או אין נכונות מצדה, אתה תעלה את זה - -

יצחק עבודי: הרב מקלב - -

אורי מקלב: אתם לא יכולים להתחבא מאחורי הדברים.

יצחק עבודי: הרב מקלב, אני לא מכיר חברה במשק שעשתה את מה שאנחנו ניסינו לעשות במהלך השנים האחרונות, כולל שיחות גם איתך וכולל עם כולם על מנת להרעיש עולמות - -

אורי מקלב: איציק, אין חברה - -

יצחק עבודי: - - על מנת לתת פתרונות.

אורי מקלב: אין חברה שהגיעה לשולחן הדיונים - -

יצחק עבודי: - - - פתרונות של השבת, תקשורת והכול.

אורי מקלב: - - פה בוועדות וקיבלה מחמאות כמו שאתם קיבלתם.

יצחק עבודי: אין לזה קשר למחמאות, אנחנו מקבלים - -

אורי מקלב: אתם מקבלים מחמאות, ואנחנו מאוד מעריכים את מה שאתם עושים.

אורי מקלב: אבל בחלק הזה של אספקת חשמל – והפסקות החשמל האלה זה היה בסך הכול איתות למה שיכול לקרות גם במשך השבוע.

ישראל אייכלר: אני רוצה להודות לך, הרב אורי מקלב, ולהודות לאנשי חברת החשמל ומשרד האנרגיה.

ישראל אייכלר: אני רוצה לסכם את הדיון בכמה נקודות ש הוועדה מבקשת – אני לא יודע, כותבים "מבקשת" או "דורשת"?

אורי מקלב: - - - בלשון נימוסית.

ישראל אייכלר: הוועדה מבקשת ממשרד האנרגיה, מהרשות לשירותים ציבוריים, מחברת החשמל ומעיריית ירושלים, לשבת ביחד מיד ולמצוא מקומות ופתרונות לשים שנאים נוספים באותן שכונות שיודעים שיש עומס יתר בימי שישי או בכלל, כמו שאמרה חברת החשמל, שיש שם "קו אפס", כפי שזה נקרא.

ישראל אייכלר: שנית, צריך להכין אנשים, עובדי חברת חשמל שאינם יהודים, כדי שיסיירו וידווחו על מצבים של הפסקות חשמל.

ישראל אייכלר: זה שאנשים לא צלצלו זה לא אומר שלא צריך להיות מידע.

ישראל אייכלר: אמנם, אני מניח שתמיד יש מישהו שכן מצלצל, אבל צריך לעשות אנשים שאינם יהודים – אגב, זה גם פלורליסטי מאוד שבמדינה שיש בה הרבה לא יהודים שיעבדו גם אנשים לא יהודים וייתנו להם עבודות.

אורי מקלב: הגיע הזמן באמת שחברת חשמל תדע אם מאות צרכנים מנותקים, וחברת חשמל לא יודעת.

ישראל אייכלר: מבחינת האוטומציה.

ישראל אייכלר: אם הייתה אוטומציה הייתם רואים נפילה גדולה באזור.

יעקב ליצמן: - - -

ישראל אייכלר: אני לא בדיון, אני בסיכום.

יעקב ליצמן: אבל יש אוטומציה כזאת.

יעקב ליצמן: אני מתפלא שהם אומרים שלא.

ישראל אייכלר: הם אומרים שהם לא ידעו.

יעקב ליצמן: במתח הנמוך?

איגור סטפנסקי: במתח נמוך, חברים.

אורי מקלב: בהיקף אדיר.

יעקב ליצמן: בהיקף אדיר?

אורי מקלב: עדיף שכל שכונה שלמה.

יצחק עבודי: מה זה "היקף אדיר" מבחינתך?

יצחק עבודי: לא מדובר על היקף אדיר.

אורי מקלב: מה זאת אומרת?

אורי מקלב: כל שכונת בית ישראל, שכונת מאה שערים, שכונת בתי ההונגרים - -

ישראל אייכלר: אנחנו בסיכום הדיון.

יצחק עבודי: זה היה ברמה של שנאי של 1,000 אמפר – נתיך של 1,000 אמפר שנשרף, זה היה פיצוץ שהיה שם.

ישראל אייכלר: נקודה נוספת בסיכום: הוועדה מבקשת מכל הנוגעים בדבר להכין תשתיות.

ישראל אייכלר: לא ייתכן שבמדינת ישראל ב-2012 כשבאוקראינה יש חשמל, במדינות הכי נחשלות יש חשמל במצבי חורף הרבה יותר קשים, פה כשיש מעט גשם אין מספיק תשתיות.

ישראל אייכלר: חייבים להכין תשתיות כפי שהמצב בהווה.

ישראל אייכלר: הוועדה מבקשת לנתק כל קשר בין זכותו של הצרכן לקבל חשמל לבין בירוקרטיה עירונית או ממשלתית בקשר לרישום הנכסים שלו בצורה זו או אחרת.

ישראל אייכלר: הוועדה מבקשת מהאזרחים לדווח על התקלות, והוועדה מבקשת מחברת חשמל לדווח מידית על תקלות בשכונות לרשות לשירותים ציבוריים – חברת החשמל – ולדווח למשרד האנרגיה, כמו שכל חברה חייבת לדווח לממונים עליה כשיש תקלה.

ישראל אייכלר: אני ממש נדהם שלא דיווחו בכלל לשירותים ציבוריים ולמשרד האנרגיה שהיו הפסקות חשמל באזורים.

ישראל אייכלר: בעניין הבטיחות - הוועדה מבקשת מחברת חשמל וממשרד האנרגיה להכין תוכנית בטיחות כדי שנוכל למנוע סכנות עתידיות במקומות שבהם צריך לשנות סדרים כדי לספק חשמל באופן בטוח.

ישראל אייכלר: דבר אחרון: הוועדה מבקשת – אני לא יודע אם הוועדה יכולה לבקש לתמוך בחוק של הרב מקלב, אבל הוועדה מבקשת לנתק כל קשר בירוקרטי-מנהלי לזכות של האזרח לקבל חשמל ומים.

ישראל אייכלר: תודה רבה, הישיבה נעולה.